สกู๊ป : โครงการพัฒนาพื้นที่หนองใหญ่ตามพระราชดำริ จ.ชุมพร
โครงการพัฒนาพื้นที่หนองใหญ่ตามพระราชดำริ ตั้งอยู่ที่ ตำบลบางลึก อำเภอเมือง จังหวัดชุมพร ซึ่งเป็นโครงการตามพระราชดำริ ที่พระบาทสมเด็จพระปรมินทรมหาภูมิพลอดุลยเดช พระราชทานเพื่อแก้ไขปัญหาอุทกภัยในเขตเมืองชุมพร เนื่องจากอุทกภัยพายุไต้ฝุ่นซีต้า เมื่อปี 2540 ที่สร้างความเสียหายให้กับจังหวัดชุมพรเป็นอย่างมาก

พระบาทสมเด็จพระปรมินทรมหาภูมิพลอดุลยเดช บรมนาถบพิตร  เสด็จมาทอดพระเนตร ทรงมีพระราชดำริเพิ่มเติม เพื่อแก้ไขปัญหาอุทกภัย ให้สมบูรณ์ยิ่งขึ้น โดยการขุดลอกแก้มลิงหนองใหญ่เพื่อกักเก็บน้ำ  ทำให้ประชาชนในเขตเทศบาลเมืองชุมพรและพื้นที่โดยรอบ รอดพ้น จากอุทกภัยน้ำท่วม ชาวชุมพรต่างสำนึกในพระมหากรุณาธิคุณของในหลวงรัชกาลที่ 9

โครงการพัฒนาพื้นที่หนองใหญ่ตามพระราชดำริ มีวัตถุประสงค์ เพื่อบรรเทาปัญหาอุทกภัยในเมืองชุมพร และเป็นแหล่งน้ำสำรองสำหรับการเกษตรและผลิตน้ำประปาสำหรับชุมชนในอนาคต นอกจากนี้จังหวัดชุมพร ได้พัฒนาต่อยอด เป็นแหล่งเรียนรู้ศาสตร์พระราชา เศรษฐกิจพอเพียง และเป็นสถานที่พักผ่อนหย่อนใจ มีเส้นทางเดินชมทัศนียภาพ สะพานไม้เคี่ยมที่สวยงาม พร้อมกับเส้นทางปั่นจักรยานเพื่อสุขภาพอีกด้วย